बीएड की फीस और परीक्षा अब नए साल में ही तय की जाएगी
रायपुर। दो वर्षीय बीएड पाठ्यक्रम के तहत पहले सेमेस्टर की परीक्षाएं जनवरी-फरवरी में होंगी। नए साल में ही इसका शिक्षण शुल्क समेत अन्य तय होगा। इस साल से कोर्स की अवधि दो वर्ष की गई है। लेकिन अब तक इसकी फीस तय नहीं की गई है। इसे लेकर अभ्यर्थियों में असामंजस्य की स्थिति बनी है। वहीं काउंसिलिंग की देरी की वजह से इसके पहले सेमेस्टर की समय-सारणी भी तय नहीं हो पाई है, इसमें भी पेंच हैं।
बीएड के अभ्यर्थियों के सामने एक साथ यह दोहरी समस्या है। अभ्यर्थियों का कहना है कि दाखिला लिए महीनों बीत गए हैं, लेकिन फीस तय नहीं की गई है। कॉलेजों ने दाखिले के समय पिछली बार की ही फीस ली थी। फीस तय नहीं हुआ तो फिर ये दोगुने पैसे ले लेंगे। इसी तरह रविवि ने अन्य सेमेस्टर परीक्षाओं के साथ बीएड के आवेदन भी भरा लिए। लेकिन निर्धारित कक्षाएं पूरी नहीं होने की वजह से इसकी समय-सारणी जारी नहीं की जा रही है। काउंसिलिंग की लेटलतीफी से पूरी परीक्षा का शेड्यूल बिगड़ गया है। अब परीक्षाएं जनवरी व फरवरी में आयोजित की जा सकती है। गौरतलब है कि बीएड के प्रदेश में करीब 135 कॉलेज हैं। यहां करीब 13 हजार सीटें हैं। इस बार करीब 8 हजार अभ्यर्थियों ने दाखिला लिया। करीब पांच हजार सीटें खाली रह गई।
hin_Deva hin_Deva hin_Deva